作者：周邦彦
词牌/韵律：绮寮怨

paragraphs: 上马人扶残醉，晓风吹未醒。
映水曲、翠瓦朱檐，垂杨里、乍见津亭。
当时曾题败壁，蛛丝罩、淡墨苔晕青。
念去来、岁月如流，徘徊久、叹息愁思盈。
去去倦寻路程。
江陵旧事，何曾再问杨琼。
旧曲凄清。
敛愁黛、与谁听。
尊前故人如在，想念我、最关情。
何须渭城。
歌声未尽处，先泪零。